ভিসা ছাড়া কতগুলি দেশে যেতে পারবেন ভারতীয়রা? দেখুন বড় খবর

ওয়েব ডেস্ক: ভ্রমণের জন্য বিশ্বের কোন দেশের নাগরিকরা স্বাধীন? তার খানিকটা ইঙ্গিত দেয় হেনলি পাসপোর্ট সূচক। এবছরের সূচকের অঙ্কের নিরিখে এই তালিকায় উন্নত হল ভারতের (India) স্থান। গত বছরের তুলনায় পাঁচ ধাপ এগিয়ে হেনলি পাসপোর্ট সূচক ২০২৬-এ (Henley Passport Index 2026) ভারত উঠে এসেছে ৮০তম স্থানে। নতুন সূচক অনুযায়ী, ভারতীয় পাসপোর্টধারীরা এখন ৫৫টি দেশে ভিসা (Visa) ছাড়াই অথবা ভিসা-অন-অ্যারাইভাল সুবিধায় প্রবেশ করতে পারবেন।

আসলে এই হেনলি পাসপোর্ট সূচক তৈরি করা হয় ইন্টারন্যাশনাল এয়ার ট্রান্সপোর্ট অ্যাসোসিয়েশনের তথ্য এবং হেনলি অ্যান্ড পার্টনার্সের গবেষণার ভিত্তিতে। ২০২৫ সালে এই সূচকের হিসেবে ভারতের স্থান নেমে গিয়েছিল ৮৫-তে, যদিও তখন ভিসা-মুক্ত বা ভিসা-অন-অ্যারাইভাল সুবিধা ছিল ৫৭টি দেশের ক্ষেত্রে। তার আগে ২০২৪ সালে ভারতের স্থান ছিল ৮০।

আরও পড়ুন: টানা শৈত্যপ্রবাহ, মারাত্মক ক্ষতির মুখে চাষবাস! অগ্নিমূল্য হবে বাজার?

এই উন্নতির ফলে ভারতীয় নাগরিকরা (Indian Citizen) এখন আগের তুলনায় কিছুটা বেশি স্বাধীনভাবে আন্তর্জাতিক ভ্রমণের সুযোগ পাচ্ছেন। যদিও বিশ্বের শীর্ষস্থানীয় পাসপোর্টগুলির তুলনায় এখনও ভারত অনেকটাই পিছিয়ে। বিশেষ করে ইউরোপ, উত্তর আমেরিকা ও উন্নত দেশগুলির ক্ষেত্রে ভিসা-সংক্রান্ত বাধা এখনও ভারত ও ভারতীয়দের জন্য বড় চ্যালেঞ্জ।

তালিকার শীর্ষে রয়েছে সিঙ্গাপুর, যে দেশের নাগরিকরা ১৯২টি দেশে ভিসা ছাড়া যেতে পারেন। দ্বিতীয় স্থানে রয়েছে জাপান ও দক্ষিণ কোরিয়া, এই দুই দেশের নাগরিকরা ১৮৮টি দেশে ভিসা ছাড়া ভ্রমণের সুবিধা পান। তৃতীয় স্থানে রয়েছে ডেনমার্ক, লুক্সেমবার্গ, স্পেন, সুইডেন ও সুইৎজারল্যান্ড। এই পাঁচ দেশের নাগরিকরা ১৮৬টি দেশে যেতে পারেন ভিসা ছাড়াই। চতুর্থ স্থানে রয়েছে অস্ট্রিয়া, বেলজিয়াম, ফ্রান্স, জার্মানি, গ্রিস, আয়ারল্যান্ড, নেদারল্যান্ডস ও নরওয়ে। তালিকায় পঞ্চম স্থানে রয়েছে হাঙ্গেরি, পর্তুগাল, স্লোভাকিয়া, স্লোভেনিয়া ও সংযুক্ত আরব আমিরশাহি।